Document ID: 32007D0029

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
για τη θέσπιση μεταβατικών μέτρων σχετικά με ορισμένα προϊόντα ζωικής προέλευσης που καλύπτονται από τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου τα οποία εισήχθησαν στη Βουλγαρία και στη Ρουμανία από τρίτες χώρες πριν από την 1η Ιανουαρίου 2007
[κοινοποιηθείσα υπό τον αριθμό Ε(2006) 7019]
(Κείμενο που παρουσιάζει ενδιαφέρον για τον ΕΟΧ)
(2007/29/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
Εκτιμώντας τα ακόλουθα:
(1)
Η Βουλγαρία και η Ρουμανία πρόκειται να προσχωρήσουν στην Κοινότητα την 1η Ιανουαρίου 2007. Ορισμένα προϊόντα ζωικής προέλευσης από τρίτες χώρες τα οποία εισήχθησαν στη Βουλγαρία και στη Ρουμανία από τρίτες χώρες πριν από την ημερομηνία αυτή δεν τηρούν τους οικείους κοινοτικούς κανόνες, οι οποίοι περιλαμβάνονται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1).
(2)
Μερικά από αυτά τα προϊόντα έχουν τεθεί σε ελεύθερη κυκλοφορία στη Βουλγαρία και στη Ρουμανία, ενώ άλλα δεν έχουν τεθεί ακόμη υπό τελωνειακή διαδικασία και εξακολουθούν να βρίσκονται υπό τελωνειακή επιτήρηση στις δύο αυτές χώρες.
(3)
Για να διευκολυνθεί η μετάβαση από το ισχύον καθεστώς στη Βουλγαρία και τη Ρουμανία στο καθεστώς που προκύπτει από την εφαρμογή της κοινοτικής νομοθεσίας, είναι σκόπιμο να θεσπιστούν μεταβατικά μέτρα όσον αφορά την εμπορία αυτών των προϊόντων.
(4)
Είναι επίσης σκόπιμο να προβλεφθεί ότι προϊόντα τα οποία δεν συμμορφώνονται με την κοινοτική νομοθεσία δεν εισάγονται σε άλλα κράτη μέλη. Πρέπει να διατίθενται μόνο στην εγχώρια αγορά της Βουλγαρίας και της Ρουμανίας ή να εξάγονται σε τρίτη χώρα υπό τις κατάλληλες συνθήκες. Επιπλέον, δεδομένου ότι το σημερινό σύστημα ιχνηλασιμότητας δεν είναι επαρκές, αυτά τα προϊόντα που δεν συμμορφώνονται με την κοινοτική νομοθεσία δεν πρέπει να μεταποιούνται σε εγκαταστάσεις οι οποίες διαθέτουν άδεια αποστολής των προϊόντων τους στην Κοινότητα.
(5)
Ύστερα από ένα χρόνο από την ημερομηνία προσχώρησης, προϊόντα που δεν έχουν ακόμη τεθεί σε ελεύθερη κυκλοφορία στις δύο αυτές χώρες ή εξαχθεί και εξακολουθούν να βρίσκονται υπό τελωνειακή επιτήρηση θα πρέπει να καταστρέφονται.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Πεδίο εφαρμογής
Η παρούσα απόφαση εφαρμόζεται σε προϊόντα ζωικής προέλευσης τα οποία:
α)
εμπίπτουν στο πεδίο εφαρμογής του κανονισμού (ΕΚ) αριθ. 853/2004 του Συμβουλίου αλλά δεν τηρούν τις απαιτήσεις αυτού του κανονισμού· και
β)
εισήχθησαν στη Βουλγαρία και στη Ρουμανία από τρίτες χώρες πριν από την 1η Ιανουαρίου 2007·
Άρθρο 2
Προϊόντα ζωικής προέλευσης που τέθηκαν σε ελεύθερη κυκλοφορία πριν από την 1η Ιανουαρίου 2007
1. Τα προϊόντα που αναφέρονται στο άρθρο 1 («προϊόντα ζωικής προέλευσης») και τα οποία τέθηκαν σε ελεύθερη κυκλοφορία στη Βουλγαρία και στη Ρουμανία («τα νέα κράτη μέλη») πριν από την 1η Ιανουαρίου 2007 μπορούν να διατεθούν μόνο στις εθνικές τους αγορές έως την 31η Δεκεμβρίου 2007.
Τα προϊόντα ζωικής προέλευσης:
α)
δεν πρέπει να μεταποιούνται σε εγκαταστάσεις οι οποίες διαθέτουν άδεια αποστολής των προϊόντων τους σε άλλα κράτη μέλη· και
β)
πρέπει να φέρουν το εθνικό σήμα που προβλέπεται από τους εθνικούς κανόνες του νέου κράτους μέλους κατά την ημερομηνία θέσης σε ελεύθερη κυκλοφορία.
2. Τα κράτη μέλη εξασφαλίζουν, σύμφωνα με την οδηγία 89/662/ΕΟΚ (2) του Συμβουλίου και ιδίως με το άρθρο 3 της οδηγίας, ότι τα προϊόντα ζωικής προέλευσης δεν αποτελούν αντικείμενο εμπορίας μεταξύ κρατών μελών.
3. Κατά παρέκκλιση της παραγράφου 1, τα νέα κράτη μέλη επιτρέπουν, έως την 31η Δεκεμβρίου 2007, την εξαγωγή των προϊόντων ζωικής προέλευσης προς τρίτη χώρα υπό τους ακόλουθους όρους:
α)
Η εξαγωγή πρέπει να πραγματοποιείται σύμφωνα με το άρθρο 12 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (3)·
β)
κάθε φορτίο πρέπει να μεταφέρεται απευθείας στην τρίτη χώρα, υπό την επιτήρηση της αρμόδιας αρχής, χωρίς να διασχίζει το έδαφος άλλων κρατών μελών·
γ)
κάθε φορτίο πρέπει να εξάγεται με μέσο μεταφοράς το οποίο έχει σφραγίσει η αρμόδια αρχή και οι σφραγίδες πρέπει να ελέγχονται στο σημείο εξόδου του νέου κράτους μέλους.
Άρθρο 3
Προϊόντα ζωικής προέλευσης που εισήχθησαν στα νέα κράτη μέλη αλλά δεν τέθηκαν σε ελεύθερη κυκλοφορία πριν από την 1η Ιανουαρίου 2007
1. Τα προϊόντα ζωικής προέλευσης που εισήχθησαν στα νέα κράτη μέλη αλλά δεν τέθηκαν σε ελεύθερη κυκλοφορία στα νέα κράτη μέλη πριν από την 1η Ιανουαρίου 2007 υπόκεινται στους κανόνες που ορίζονται στις παραγράφους 2 και 3.
2. Τα προϊόντα ζωικής προέλευσης μπορούν να τεθούν σε ελεύθερη κυκλοφορία στα νέα κράτη μέλη ή να αποσταλούν σε τρίτη χώρα σύμφωνα με τους όρους που αναφέρονται στο άρθρο 2.
3. Από την 1η Ιανουαρίου 2008 κάθε φορτίο προϊόντων ζωικής προέλευσης το οποίο βρίσκεται υπό τελωνειακή επιτήρηση καταστρέφεται υπό τον έλεγχο της αρμόδιας αρχής.
Όλες οι δαπάνες για την καταστροφή επιβαρύνουν τον ιδιοκτήτη του φορτίου.
Άρθρο 4
Εφαρμογή
Η παρούσα απόφαση εφαρμόζεται υπό την προϋπόθεση της έναρξης ισχύος της πράξης προσχώρησης της Βουλγαρίας και της Ρουμανίας και από την ημερομηνία έναρξης ισχύος της συνθήκης αυτής.
Άρθρο 5
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 2006.

Labels: 17
5
0
3
18
15